               EUROOPAN KOMISSIO
            Bryssel 17.2.2021
            COM(2021) 63 final
            2021/0033(NLE)
            Ehdotus
            NEUVOSTON PÄÄTÖS
            elohopeaa koskevan Minamatan yleissopimuksen osapuolten konferenssin neljännessä kokouksessa Euroopan unionin puolesta otettavasta kannasta kyseisen yleissopimuksen liitteitä A ja B muuttavien päätösten hyväksymiseen siltä osin kuin on kyse lisättyä elohopeaa sisältävistä tuotteista ja elohopeaa tai elohopeayhdisteitä käyttävistä valmistusprosesseista mainitun yleissopimuksen 4 artiklan 8 kohdan ja 5 artiklan 10 kohdan mukaisesti

               PERUSTELUT

               1.Ehdotuksen kohde

               Tämä ehdotus koskee päätöstä elohopeaa koskevan Minamatan yleissopimuksen, jäljempänä ’yleissopimus’, osapuolten konferenssin neljännessä kokouksessa unionin puolesta otettavan kannan vahvistamisesta siltä osin kuin on kyse sellaisten päätösten suunnitellusta hyväksymisestä, joilla muutetaan kyseisen yleissopimuksen liitteitä A ja B. Liitteissä A ja B luetellaan lisättyä elohopeaa sisältävät tuotteet ja valmistusprosessit, joissa käytetään elohopeaa tai elohopeayhdisteitä, jäljempänä ’elohopeaprosessit’, ja joihin sovelletaan joko käytöstä luopumisen määräaikoja tai elohopean käyttöä säänteleviä määräyksiä
                  1
               .

               2.Ehdotuksen tausta

               2.1.Elohopeaa koskeva Minamatan yleissopimus

               Elohopeaa koskeva Minamatan yleissopimus, jäljempänä ’yleissopimus’, on pääasiallinen kansainvälinen lainsäädäntökehys, jonka tavoitteena on ihmisten terveyden ja ympäristön suojeleminen ihmisen toiminnasta johtuvilta elohopean ja elohopeayhdisteiden päästöiltä ilmaan, veteen ja maaperään. Yleissopimus kattaa elohopean koko elinkaaren elohopean louhinnasta sen loppusijoitukseen.

               Se tuli voimaan 16. elokuuta 2017.

               Euroopan unioni, jäljempänä ’unioni’, sekä useimmat jäsenvaltiot
                  2
                ovat yleissopimuksen
                  3
                osapuolia.

               Yleissopimuksen 4 artiklan 1 kohdan mukaan liitteessä A olevassa I osassa lueteltujen lisättyä elohopeaa sisältävien tuotteiden (esimerkiksi tiettyjen pienloistelamppujen) valmistus, tuonti ja vienti on kielletty kyseisessä liitteessä täsmennetyistä käytöstä luopumisen määräajoista alkaen.

               Yleissopimuksen 4 artiklan 3 kohdan mukaan osapuolet toteuttavat toimenpiteitä säännelläkseen elohopean käyttöä liitteessä A olevassa II osassa luetelluissa lisättyä elohopeaa sisältävissä tuotteissa.

               Yleissopimuksen 5 artiklan 2 kohdan mukaan liitteessä B olevassa I osassa luetelluissa elohopeaprosesseissa (esimerkiksi kloorialkalin tuotannossa) on luovuttava elohopean tai elohopeayhdisteiden käytöstä kyseisessä liitteessä täsmennettyihin käytöstä luopumisen määräaikoihin mennessä.

               Yleissopimuksen 5 artiklan 3 kohdan nojalla osapuolet toteuttavat toimenpiteitä säännelläkseen elohopean käyttöä liitteessä B olevassa II osassa luetelluissa elohopeaprosesseissa, mukaan lukien muuntaminen elohopeattomiksi prosesseiksi, kun se on taloudellisesti ja teknisesti toteutettavissa.

               Yleissopimuksen 4 artiklan 4, 7 ja 8 kohdan sekä 5 artiklan 5, 9 ja 10 kohdan mukaan liitteitä A ja B tarkastellaan uudelleen 16. elokuuta 2022 mennessä. Tässä yhteydessä otetaan huomioon osapuolten toimittamat muutosehdotukset
                  4
                ja tiedot lisättyä elohopeaa sisältävistä tuotteista sekä saatavilla olevien elohopeattomien vaihtoehtojen teknisestä ja taloudellisesta toteuttamiskelpoisuudesta. Samalla arvioidaan ympäristölle ja ihmisten terveydelle aiheutuvia riskejä ja hyötyjä.

               Yleissopimuksen 26 ja 27 artiklassa vahvistetaan perussäännöt, joita sovelletaan muun muassa osapuolten esittämiin ehdotuksiin yleissopimuksen liitteiden muuttamiseksi sekä muutettujen liitteiden hyväksymiseen ja voimaantuloon. Yleissopimuksen sihteeristö antaa muutosehdotukset tiedoksi osapuolille vähintään kuusi kuukautta ennen osapuolten kokousta, jäljempänä ’COP’, jossa ehdotukset esitetään hyväksyttäväksi. Käsillä olevassa tapauksessa tämä määräaika on viimeistään 1. toukokuuta 2021. Liitteisiin ehdotetut muutokset hyväksytään niiden äänestyssääntöjen mukaisesti, jotka vahvistetaan yleissopimuksen 26 artiklan 3 kohdassa ja työjärjestystä koskevassa päätöksessä MC-1/1
                  5
               , joka hyväksyttiin COP:n ensimmäisessä kokouksessa (24.–29. syyskuuta 2017).

               Liitteen muutos tulee voimaan kaikkien osapuolten osalta vuoden kuluttua siitä, kun yleissopimuksen tallettaja on ilmoittanut hyväksyvänsä sen, lukuun ottamatta osapuolia, jotka ovat antaneet yleissopimuksen 30 artiklan 5 kohdan mukaisen ilmoituksen. Koska unioni ei ole antanut tällaista ilmoitusta, sovelletaan muutettujen tai uusien liitteiden voimaantuloa koskevaa yleissääntöä.

               2.2.Osapuolten konferenssi (COP)

               COP huolehtii sille yleissopimuksessa määrättyjen tehtävien suorittamisesta. Tätä varten se harkitsee ja toteuttaa muun muassa lisätoimia, jotka voivat olla tarpeen yleissopimuksen tavoitteiden saavuttamisen kannalta, mukaan lukien asiaa koskevien suuntaviivojen hyväksyminen.

               Yleissopimuksen 28 artiklan ja edellä mainitun päätöksen MC-1/1 mukaisesti kullakin osapuolella on yksi ääni. Unionilla on kuitenkin alueellisena taloudellisen yhdentymisen järjestönä sen omaan toimivaltaan kuuluvissa asioissa oikeus käyttää äänimäärää, joka vastaa yleissopimuksen osapuolina olevien unionin jäsenvaltioiden lukumäärää. Unioni ei saa käyttää äänioikeuttaan, jos joku sen jäsenvaltioista käyttää omaa äänioikeuttaan, ja päinvastoin.

               2.3.Suunnitellut osapuolten konferenssin säädökset

               COP hyväksyi kolmannessa kokouksessaan (25.–29. marraskuuta 2019) päätöksen MC-3/1
                  6
               , jolla perustettiin teknisten asiantuntijoiden väliaikainen ryhmä. Ryhmän tehtävänä oli jatkaa keskusteluja lisättyä elohopeaa sisältävistä tuotteista ja elohopeaprosesseista kokousten välisenä aikana ennen osapuolten konferenssin neljättä kokousta, jäljempänä ’COP4’. Ryhmän tehtävänä oli erityisesti parantaa ja järjestää tietoja, joita osapuolet toimittavat yleissopimuksen 4 artiklan 4 ja 7 kohdan sekä 5 artiklan 4 ja 9 kohdan nojalla asiaa koskevien tuotteiden ja prosessien elohopeattomien vaihtoehtojen saatavuudesta, niiden teknisestä ja taloudellisesta toteuttamiskelpoisuudesta sekä niihin liittyvistä riskeistä ja hyödyistä ympäristön ja terveyden kannalta.

               COP4:n on tarkoitus hyväksyä asiantuntijatyön tulosten perusteella yksi tai useampi käsillä olevaa asiaa koskeva päätös, jäljempänä ’suunnitellut säädökset’.

               Suunnitelluilla säädöksillä muutetaan yleissopimuksen liitettä A täydentämällä sitä lisättyä elohopeaa sisältävillä tuotteilla, joille on saatavilla taloudellisesti ja teknisesti toteuttamiskelpoisia elohopeattomia vaihtoehtoja, jotka ovat suotuisia ympäristön ja ihmisten terveyden kannalta, ja joihin sovelletaan valmistus-, tuonti- ja vientikieltoa tietyistä käytöstä luopumisen määräajoista alkaen tai elohopean käyttöä säänteleviä toimenpiteitä.

               Suunnitelluilla säädöksillä muutetaan myös yleissopimuksen liitettä B lisäämällä sen I osaan elohopeaprosesseja, joille on saatavilla taloudellisesti ja teknisesti toteuttamiskelpoisia ja ympäristön ja ihmisten terveyden kannalta suotuisia elohopeattomia vaihtoehtoja ja joiden osalta luovutaan siksi elohopean käytöstä tiettyyn määräaikaan mennessä.

               Suunnitelluilla säädöksillä muutetaan yleissopimuksen liitteessä B olevaa II osaa vahvistamalla siinä olevia elohopean käyttöä säänteleviä määräyksiä vinyylikloridimonomeerin, natrium- ja kaliummetylaatin tai -etylaatin (alkoholaatit) ja polyuretaanin tuotannon osalta ja/tai lisäämällä siihen muita elohopeaprosesseja ja asiaan liittyviä elohopean käyttöä koskevia vaatimuksia.

               3.Unionin puolesta otettava kanta

               Unionin tavoitteena on luopua elohopean käytöstä sekä unionissa että maailmanlaajuisesti mahdollisimman nopeasti ja kattavasti sitä mukaa, kun saataville tulee käyttökelpoisia vaihtoehtoja
                  7
               . Tavoitteen saavuttaminen edellyttää erityisesti, että luovutaan lisättyä elohopeaa sisältävien tuotteiden käytöstä ja muunnetaan elohopeaprosessit elohopeattomiksi prosesseiksi heti, kun saatavilla on käyttökelpoisia ja teknisesti toteuttamiskelpoisia vaihtoehtoja, jotka ovat suotuisia ihmisten terveyden ja ympäristön kannalta.

               Edistyminen tämän tavoitteen saavuttamisessa yleisellä tasolla edistäisi myrkyttömään ympäristöön tähtäävää saasteettomuustavoitetta, joka esitetään Euroopan vihreän kehityksen ohjelmassa
                  8
               . Se vauhdittaisi myös EU:n vuonna 2020 hyväksymän kestävyyttä edistävän kemikaalistrategian
                  9
                täytäntöönpanoa. Kyseisessä strategiassa Euroopan komissio on sitoutunut säilyttämään kansainvälisen johtoaseman moitteettoman kemikaalihallinnan alalla, myös edistämällä EU:n normeja maailmanlaajuisesti.

               Yleissopimuksen liitteen A (Lisättyä elohopeaa sisältävät tuotteet, joiden valmistus, tuonti ja vienti on kielletty tai joihin sovelletaan elohopean käyttöä koskevia vaatimuksia) uudelleentarkastelu

               Unionin puolesta otettava kanta perustuu jäljempänä esitettyihin seikkoihin.

               Elohopeaa koskevan asetuksen (EU) 2017/852
                  10
               , jäljempänä ’elohopea-asetus’, liite II, jolla pannaan täytäntöön yleissopimuksen liite A (I osa), on soveltamisalaltaan laajempi kuin yleissopimus, koska se kattaa useampia lisättyä elohopeaa sisältäviä tuotteita (esimerkiksi nappiparistot) kuin yleissopimus.

               Päätöksen MC-3/1 mukaisessa unionin (maaliskuussa 2020 toimittamassa) asiakirjassa
                  11
                yksilöidään joitakin muita lisättyä elohopeaa sisältäviä tuotteita, joille on saatavilla toteuttamiskelpoisia ja suotuisia elohopeattomia vaihtoehtoja. Niihin kuuluu tuotteita, joiden saattaminen sisämarkkinoille ja tuonti
                  12
                on jo kielletty esimerkiksi
                  13
                direktiivin 2011/65/EU (RoHS-direktiivi)
                  14
                ja asetuksen (EY) N:o 1907/2006 (REACH-asetus)
                  15
                perusteella mutta joihin ei vielä sovelleta valmistus- ja vientikieltoa.

               Vastaavasti liitteen A yleinen uudelleentarkastelu tarjoaa lukuisia mahdollisuuksia tasapuolistaa toimintaedellytyksiä maailmanlaajuisesti ja vähentää edelleen elohopean käyttöä ja siihen liittyvää saastumista. Tarkoituksena on

               (1)lisätä yleissopimuksen liitteessä A olevaan I osaan tuotteita, jotka on jo lueteltu unionin elohopea-asetuksen liitteessä II; näin voidaan kaventaa yleissopimuksen ja voimassa olevan unionin lainsäädännön, joka on edistyneempi, välisiä eroja;

               (2)lisätä yleissopimuksen liitteessä A olevaan I osaan tuotteita, joihin ei vielä sovelleta unionin elohopea-asetuksen mukaista valmistus- ja vientikieltoa mutta joita ei kuitenkaan enää saa saattaa unionin markkinoille tai joita koskevat meneillään olevat lainsäädäntöuudistukset samankaltaisen kiellon asettamiseksi unionin tasolla. Unioni pitää mahdollisuutena kaventaa yleissopimuksen ja unionin lainsäädännön välisiä eroja myös sitä, jos osapuolet päättävät lisätä yhden tai useamman tuotteen yleissopimuksen liitteessä A olevaan II osaan täsmentämättä niille käytöstä luopumisen määräaikoja, edellyttäen kuitenkin, että niille vahvistetaan selkeät elohopeaa sääntelevät toimenpiteet.

               Jos osapuolet sopivat tällaisista lisäyksistä COP4:ssä ja jos unioni tukee tällaisia lisäyksiä, komissio antaa elohopea-asetuksen 20 artiklan mukaisen delegoidun säädöksen, jolla yhdenmukaistetaan asetuksen liite II yleissopimuksen muutetun liitteen A kanssa.

               Näin ollen COP4:ssä unionin puolesta otettava kanta koostuu seuraavasta: tuetaan sellaisten säädösten hyväksymistä, joilla pyritään laajentamaan yleissopimuksen liitteen A soveltamisalaa lisättyä elohopeaa sisältäviin tuotteisiin, joiden valmistus ja kauppa on jo kielletty unionin elohopea-asetuksen liitteen II nojalla tai joiden saattaminen unionin markkinoille on jo kielletty taikka joita koskevat meneillään olevat lainsäädäntöuudistukset samankaltaisen kiellon asettamiseksi unionin tasolla ja jotka voidaan korvata elohopeattomilla vaihtoehdoilla, joiden on osoitettu olevan taloudellisesti ja teknisesti toteuttamiskelpoisia sekä suotuisia ympäristön ja ihmisten terveyden kannalta.

               Yleissopimuksen liitteen B (Elohopeaa sisältävät prosessit, joihin sovelletaan käytöstä luopumisen määräaikaa tai elohopean käyttöä koskevia vaatimuksia) uudelleentarkastelu

               Unionin puolesta otettava kanta perustuu jäljempänä esitettyihin seikkoihin.

               Unionin lainsäädännöllä, erityisesti elohopea-asetuksen 7 artiklan 1 ja 3 kohdalla ja liitteellä III, yleissopimuksen 5 artiklan 2 ja 3 kohta ja liite B on pantu täytäntöön yleissopimusta tiukemmin.

               Ensinnäkin yleissopimuksen liite B kattaa viisi erityistä elohopeaprosessia (kloorialkalin, asetaldehydin, vinyylikloridimonomeerin, alkoholaattien ja polyuretaanin tuotanto). Elohopea-asetuksen liite III puolestaan sisältää yleissäännöksen, jolla kielletään elohopean tai elohopeayhdisteiden käyttö kaikissa valmistusprosesseissa unionissa tiettyihin käytöstä luopumisen määräaikoihin mennessä. Katalyyttinä käytön osalta tämä määräaika on 1. tammikuuta 2018 ja elektrodina käytön osalta 1. tammikuuta 2022. Kiellon soveltamisala on näin ollen rajoittamaton unionin lainsäädännön nojalla.

               Toisekseen vaikka elohopea-asetuksen liitteessä III vahvistetaan poikkeuksia käytöstä luopumisen määräajoille vinyylikloridimonomeerin, alkoholaattien ja polyuretaanin tuotannon osalta, kyseiset säännökset ovat kuitenkin tiukempia kuin yleissopimuksen liitteessä B olevat määräykset. Elohopea-asetuksessa kielletäänkin elohopean käyttö elektrodina kloorialkalin tuotannossa 11. joulukuuta 2017 alkaen, mutta yleissopimuksen mukaan vastaava käytöstä luopumisen määräaika ajoittuu vasta vuodelle 2025. Lisäksi elohopea-asetuksella kielletään elohopean käyttö katalyyttinä polyuretaanin tuotannossa 1. tammikuuta 2018 lähtien, vinyylikloridimonomeerin tuotannossa 1. tammikuuta 2022 lähtien ja elektrodina alkoholaattien tuotannossa 1. tammikuuta 2028 lähtien. Yleissopimuksella ainoastaan rajoitetaan elohopean käyttöä täsmentäen, että osapuolet joko pyrkivät luopumaan elohopean käytöstä 16. elokuuta 2027 mennessä (polyuretaani) tai luopuvat tällaisesta käytöstä viiden vuoden kuluttua siitä, kun COP on todennut, että saatavilla on teknisesti ja taloudellisesti toteuttamiskelpoisia elohopeattomia vaihtoehtoja (vinyylikloridimonomeerin ja alkoholaattien osalta). Elohopea-asetuksessa täsmennetään, että alkoholaattien tuotanto, jossa elohopeaa käytetään elektrodeina, ei saa kasvattaa kapasiteettiaan ennen käytöstä luopumisen määräaikaa (1. tammikuuta 2028). Yleissopimuksessa ei aseteta vastaavaa velvoitetta millekään kolmesta elohopeaprosessista (vinyylikloridimonomeerin, polyuretaanin ja alkoholaattien osalta) eikä myöskään määrätä sellaisesta käytöstä luopumisen määräajasta, joka olisi sitova.

               Yleissopimuksen liitteen A uudelleentarkastelun tavoin myös liitteen B uudelleentarkastelu tarjoaa useita mahdollisuuksia tasapuolistaa toimintaedellytyksiä maailmanlaajuisesti ja vähentää elohopean teollista käyttöä. Tarkoituksena on

               (1)lisätä yleissopimuksen liitteeseen B käytöstä luopumisen määräajat elohopeaa käyttävälle vinyylikloridimonomeerin, alkoholaattien ja polyuretaanin tuotannolle unionin säännöstön mukaisesti, ottaen huomioon olemassa ja saatavilla olevat teknisesti ja taloudellisesti toteuttamiskelpoiset elohopeattomat vaihtoehtoiset prosessit, jotka unioni on yksilöinyt maaliskuussa 2020 antamassaan päätökseen MC-3/1 liittyvässä asiakirjassa; näin voidaan kaventaa yleissopimuksen ja unionin lainsäädännön, joka on edistyneempi, välisiä eroja;

               (2)sisällyttää yleissopimuksen liitteeseen B yleismääräys, joka kattaa kaikki olemassa olevat elohopeaprosessit sekä niitä koskevat käytöstä luopumisen määräajat;

               (3)sisällyttää yleissopimuksen liitteeseen B määräys, jolla kielletään elohopeaprosessien tuotantokapasiteetin kaikenlainen lisääminen osapuolten asettamiin käytöstä luopumisen määräaikoihin saakka.

               Näin ollen COP4:ssä unionin puolesta otettava kanta koostuu seuraavasta: tuetaan sellaisten säädösten hyväksymistä, joilla pyritään ottamaan käyttöön käytöstä luopumisen määräaika kaikille elohopeaprosesseille ja lujittamaan elohopean käyttöä säänteleviä määräyksiä lisäämällä erityisesti velvoite olla lisäämättä tuotantokapasiteettia asiaa koskevaan käytöstä luopumisen määräaikaan saakka.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ’säädökset, joilla on oikeusvaikutuksia’ käsittää myös sellaiset säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  16
               .

               4.1.2.Soveltaminen käsillä olevassa asiassa

               COP on elohopeaa koskevalla Minamatan yleissopimuksella perustettu elin.

               Säädökset, jotka COP:n on määrä antaa, ovat säädöksiä, joilla on oikeusvaikutuksia, koska yleissopimuksen osapuolten on toteutettava toimenpiteitä niiden täytäntöönpanon ja noudattamisen varmistamiseksi.

               Suunnitelluilla säädöksillä ei täydennetä eikä muuteta sopimuksen institutionaalisia rakenteita.

               Ehdotetun päätöksen menettelyllinen oikeusperusta on sen vuoksi SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsillä olevassa asiassa

               Suunniteltujen säädösten pääasiallinen tarkoitus ja sisältö liittyvät ympäristön ja ihmisten terveyden suojeluun.

               Näin ollen ehdotetun päätöksen aineellinen oikeusperusta on SEUT-sopimuksen 192 artiklan 1 kohta.

               4.3.Päätelmä

               Ehdotetun päätöksen oikeusperustana tulisi olla SEUT-sopimuksen 192 artiklan 1 kohta yhdessä SEUT-sopimuksen 218 artiklan 9 kohdan kanssa.

               2021/0033 (NLE)

               Ehdotus

               NEUVOSTON PÄÄTÖS

               elohopeaa koskevan Minamatan yleissopimuksen osapuolten konferenssin neljännessä kokouksessa Euroopan unionin puolesta otettavasta kannasta kyseisen yleissopimuksen liitteitä A ja B muuttavien päätösten hyväksymiseen siltä osin kuin on kyse lisättyä elohopeaa sisältävistä tuotteista ja elohopeaa tai elohopeayhdisteitä käyttävistä valmistusprosesseista mainitun yleissopimuksen 4 artiklan 8 kohdan ja 5 artiklan 10 kohdan mukaisesti

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen

               sekä katsoo seuraavaa:

               (1)Unioni hyväksyi elohopeaa koskevan Minamatan yleissopimuksen
                  17
               , jäljempänä ’yleissopimus’, neuvoston päätöksellä (EU) 2017/939
                  18
               , ja se tuli voimaan 16 päivänä elokuuta 2017.

               (2)Osapuolten konferenssin ensimmäisessä kokouksessa hyväksytyn työjärjestystä koskevan päätöksen MC-1/1 mukaisesti osapuolten olisi pyrittävä kaikin tavoin siihen, että kaikista tärkeistä asioista sovitaan yksimielisesti.

               (3)Yleissopimuksen osapuolten konferenssin odotetaan 1–5 päivänä marraskuuta 2021 pidettävässä neljännessä kokouksessaan hyväksyvän yhden tai useamman päätöksen, jäljempänä ’ehdotetut päätökset’, joilla muutetaan yleissopimuksen liitettä A, jossa luetellaan lisättyä elohopeaa sisältävät tuotteet, joihin sovelletaan joko valmistus-, tuonti- ja vientikieltoa tietystä määräajasta lähtien tai elohopeaa säänteleviä toimenpiteitä, ja/tai yleissopimuksen liitettä B, jossa luetellaan valmistusprosessit, joissa käytetään elohopeaa tai elohopeayhdisteitä, jäljempänä ’elohopeaprosessit’, joihin sovelletaan velvoitetta luopua elohopean käytöstä tietystä päivästä alkaen tai elohopeaa säänteleviä vaatimuksia.

               (4)Ehdotetuilla päätöksillä ulotettaisiin yleissopimuksen liitteen A soveltamisala koskemaan muita lisättyä elohopeaa sisältäviä tuotteita ja niihin liittyviä käytöstä luopumisen määräaikoja tai elohopeaa säänteleviä toimenpiteitä.

               (5) Asetuksen (EU) 2017/852
                  19
                liite II, jolla yleissopimuksen liite A saatetaan osaksi unionin lainsäädäntöä, kattaa jo useampia lisättyä elohopeaa sisältäviä tuotteita, ja muihin lisättyä elohopeaa sisältäviin tuotteisiin joko sovelletaan sisämarkkinoille saattamista koskevaa kieltoa unionin lainsäädännön nojalla tai niitä koskevat meneillään olevat lainsäädäntöuudistukset unionin tasolla tällaisen kiellon asettamiseksi.

               (6)Ehdotetuilla päätöksillä laajennettaisiin yleissopimuksen liitteen B soveltamisalaa, koska niillä otettaisiin käyttöön käytöstä luopumisen määräajat elohopeaprosesseille ja/tai lisättäisiin muita elohopeaprosesseja ja niiden käytöstä luopumisen määräaikoja ja/tai lujitettaisiin elohopeaa säänteleviä vaatimuksia asianomaisten prosessien osalta.

               (7) Asetuksen (EU) 2017/852 liite III, jolla yleissopimuksen liite B saatetaan osaksi unionin lainsäädäntöä, kattaa useampia elohopeaprosesseja, ja siinä asetetaan käytöstä luopumisen määräajat kaikille asianomaisille prosesseille.

               (8)On aiheellista vahvistaa osapuolten konferenssissa unionin puolesta otettava kanta, koska ehdotetuilla päätöksillä tulee hyväksyttyinä olemaan oikeusvaikutuksia, sillä osapuolten on toteutettava toimenpiteitä niiden täytäntöön panemiseksi kansallisella ja/tai alueellisella tasolla.

               (9)Unioni on edistänyt osaltaan merkittävällä tavalla lisättyä elohopeaa sisältäviä tuotteita ja elohopeaprosesseja koskevien yleissopimuksen määräysten kehittämistä ja kokousten välisen ajan asiantuntijatyötä, joka käynnistettiin osapuolten konferenssin kolmannessa kokouksessa hyväksytyllä päätöksellä MC-3/1
                  20
                ja johon ehdotetut päätökset perustuvat.

               (10)Unionin olisi tuettava sellaisten päätösten hyväksymistä yleissopimuksen osapuolten konferenssissa, joilla mahdollistetaan unionin lainsäädännön ja yleissopimuksen välisten erojen kaventaminen ja joilla pyritään laajentamaan yleissopimuksen soveltamisalaa lisättyä elohopeaa sisältäviin tuotteisiin, joiden saattaminen unionin markkinoille on jo kielletty tai joita koskevat meneillään olevat lainsäädäntöuudistukset samankaltaisen kiellon asettamiseksi unionin tasolla, yhdenmukaisesti unionin tavoitteen kanssa, joka on elohopean ja elohopeayhdisteiden käytöstä luopuminen aina, kun se on toteutettavissa.

               (11)Unionin olisi tuettava myös sellaisten päätösten hyväksymistä yleissopimuksen osapuolten konferenssissa, joilla mahdollistetaan unionin lainsäädännön ja yleissopimuksen välisten erojen kaventaminen varmistamalla, että elohopeaprosesseihin, joita jo säännellään asetuksella (EU) 2017/852, sovelletaan tiettyjä käytöstä luopumisen määräaikoja tai tiukempia elohopean käyttöä säänteleviä vaatimuksia,

               ON HYVÄKSYNYT TÄMÄN PÄÄTÖKSEN:

               1 artikla

               Yleissopimuksen osapuolten konferenssin neljännessä kokouksessa unionin puolesta otettava kanta on seuraava: tuetaan i) niiden päätösten hyväksymistä, joilla muutetaan yleissopimuksen liitteitä A ja B, jotta voidaan kaventaa unionin lainsäädännön ja yleissopimuksen välisiä eroja, ja ii) niiden päätösten hyväksymistä, joilla muutetaan liitettä A, jotta voidaan ottaa käyttöön maailmanlaajuinen valmistus- ja kauppakielto lisättyä elohopeaa sisältäville tuotteille, joiden saattaminen unionin markkinoille on jo kielletty tai kielletään pian, ja jotta voidaan vahvistaa käytöstä luopumisen määräaikoja tai tiukempia vaatimuksia elohopeaprosesseille.

               2 artikla

               Unionin edustajat voivat jäsenvaltioita kuullen sopia 1 artiklassa tarkoitetun kannan tarkentamisesta yleissopimuksen osapuolten konferenssin neljännessä kokouksessa tapahtuvan kehityksen valossa paikalla tapahtuvien koordinointikokousten aikana ilman neuvoston uutta päätöstä.

               3 artikla

               Tämä päätös on osoitettu komissiolle.

               Tehty Brysselissä

                        Neuvoston puolesta

                     Puheenjohtaja

                     (1)

                        Tässä asiakirjassa ilmaisu ’elohopean käyttöä sääntelevä(t)’ kattaa yleisesti ottaen vaatimukset, jotka vahvistetaan elohopeaa koskevan Minamatan yleissopimuksen liitteissä A ja B olevissa II osissa.

                     (2)

                        Elohopeaa koskevan Minamatan yleissopimuksen olivat 16. marraskuuta 2020 mennessä ratifioineet seuraavat 24 jäsenvaltiota: Itävalta, Belgia, Bulgaria, Kroatia, Kypros, Tšekki, Tanska, Viro, Suomi, Ranska, Saksa, Kreikka, Unkari, Irlanti, Latvia, Liettua, Luxemburg, Malta, Alankomaat, Portugali, Romania, Slovakia, Slovenia ja Ruotsi.

                     (3)

                        Neuvoston päätös (EU) 2017/939, annettu 11 päivänä toukokuuta 2017, elohopeaa koskevan Minamatan yleissopimuksen tekemisestä Euroopan unionin puolesta (EUVL L 142, 2.6.2017, s. 4).

                     (4)

                        Tässä asiakirjassa ’osapuolilla’ tarkoitetaan elohopeaa koskevan yleissopimuksen osapuolia.

                     (5)

                        Työjärjestystä koskeva päätös MC-1/1, UNEP/MC/COP1/Dec. 1, saatavilla osoitteessa
                  http://www.mercuryconvention.org/Meetings/COP1/Decisions/tabid/8648/language/en-US/Default.aspx

                     (6)

                        Liitteiden A ja B uudelleentarkastelua koskeva päätös MC-3/1, UNEP/MC/COP3/Dec. 1, saatavilla osoitteessa
                  http://www.mercuryconvention.org/Meetings/COP3/Decisions/tabid/8654/language/en-US/Default.aspx

                     (7)

                        Ks.
                     Neuvoston päätelmät elohopeaa koskevan yhteisön strategian tarkistamisesta, 14. maaliskuuta 2011

                     (8)

                        Komission tiedonanto Euroopan vihreän kehityksen ohjelmasta (COM(2019) 640 final), 11.12.2019.

                     (9)

                        Komission tiedonanto ”Kestävyyttä edistävä kemikaalistrategia – Kohti myrkytöntä ympäristöä” (COM(2020) 667 final), 14.10.2020.

                     (10)

                        Euroopan parlamentin ja neuvoston asetus (EU) 2017/852, annettu 17 päivänä toukokuuta 2017, elohopeasta ja asetuksen (EY) N:o 1102/2008 kumoamisesta (EUVL L 137, 24.5.2017, s. 1).

                     (11)

                        Submission from the EU on mercury-added products and manufacturing processes using mercury or mercury compounds (maaliskuu 2020), saatavilla osoitteessa:
                     http://www.mercuryconvention.org/Portals/11/documents/meetings/COP4/submissions/EU_AnnexAB.pdf

                     (12)

                        Käsite ’saattaminen sisämarkkinoille’ kattaa ’tuonnin’ EU:n lainsäädännössä, jolla säännellään lisättyä elohopeaa sisältävien tuotteiden saattamista markkinoille.

                     (13)

                        Täydellinen luettelo asiaa koskevasta EU:n lainsäädännöstä on komission yksiköiden valmisteluasiakirjassa ”Ratification and Implementation by the EU of the Minamata Convention on Mercury Accompanying the document Proposal for a Regulation of the European Parliament and of the Council on mercury, and repealing Regulation (EC) No 1102/2008” (SWD/2016/017 final, 2.2.2016).

                     (14)

                        Euroopan parlamentin ja neuvoston direktiivi 2011/65/EY, annettu 8 päivänä kesäkuuta 2011, tiettyjen vaarallisten aineiden käytön rajoittamisesta sähkö- ja elektroniikkalaitteissa (EUVL L 174, 1.7.2011, s. 88).

                     (15)

                        Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).

                     (16)

                        Unionin tuomioistuimen tuomio, 7. lokakuuta 2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (17)

                        Elohopeaa koskevan Minamatan yleissopimuksen virallinen versio on saatavilla osoitteessa:
                  https://treaties.un.org/doc/Treaties/2013/10/20131010%2011-16%20AM/CTC-XXVII-17.pdf

                     (18)

                        Neuvoston päätös (EU) 2017/939, annettu 11 päivänä toukokuuta 2017, elohopeaa koskevan Minamatan yleissopimuksen tekemisestä Euroopan unionin puolesta (EUVL L 142, 2.6.2017, s. 4).

                     (19)

                        Euroopan parlamentin ja neuvoston asetus (EU) 2017/852, annettu 17 päivänä toukokuuta 2017, elohopeasta ja asetuksen (EY) N:o 1102/2008 kumoamisesta (EUVL L 137, 24.5.2017, s. 1).

                     (20)

                        Liitteiden A ja B uudelleentarkastelua koskeva päätös MC-3/1, UNEP/MC/COP3/Dec. 1, saatavilla osoitteessa
                  http://www.mercuryconvention.org/Meetings/COP3/Decisions/tabid/8654/language/en-US/Default.aspx
                  £


               EUROOPAN KOMISSIO
            Bryssel 22.2.2021
            COM(2021) 74 final
            2021/0040(NLE)
            Ehdotus
            NEUVOSTON PÄÄTÖS
            Kansainvälisessä siviili-ilmailujärjestössä Euroopan unionin puolesta otettavasta kannasta siltä osin kuin on kyse kansainvälisen siviili-ilmailun yleissopimuksen liitteessä 6 olevaan II osaan liittyvistä eroavuuksista ilmoittamisesta

               PERUSTELUT

               1.Ehdotuksen kohde

               Tämä ehdotus koskee Kansainvälisessä siviili-ilmailujärjestössä (ICAO) unionin puolesta otettavan kannan vahvistamista ICAOlle ilmoitettaviin eroavuuksiin siltä osin kuin on kyse muutoksesta 37 kansainvälisen siviili-ilmailun yleissopimuksen liitteessä 6 (Operation of Aircraft) olevaan II osaan (International General Aviation – Aeroplanes) lupien, hyväksymisen ja hyväksyntöjen käsitteiden alalla. Kyseinen muutos hyväksyttiin ICAOn neuvoston 219. istunnossa ja julkaistiin ICAOn valtioille osoitetussa kirjeessä AN 11/6.3.21-20/31.

               2.Ehdotuksen tausta

               2.1.Kansainvälistä siviili-ilmailua koskeva yleissopimus

               Kansainvälisen siviili-ilmailun yleissopimuksen, jäljempänä ’Chicagon yleissopimus’, tavoitteena on säännellä kansainvälistä lentoliikennettä. Chicagon yleissopimus tuli voimaan 4. huhtikuuta 1947, ja sillä perustettiin kansainvälinen siviili-ilmailujärjestö.

               Kaikki EU:n jäsenvaltiot ovat Chicagon yleissopimuksen osapuolia.

               2.2.Kansainvälinen siviili-ilmailujärjestö

               Kansainvälinen siviili-ilmailujärjestö on Yhdistyneiden Kansakuntien erityisjärjestö. Järjestön tavoitteena on kehittää kansainvälisen lentoliikenteen periaatteita ja tekniikoita sekä edistää kansainvälisen lentoliikenteen suunnittelua ja kehittämistä.

               ICAOn neuvosto on ICAOn pysyvä elin, ja sen jäseninä ovat 36 sopimusvaltiota, jotka ICAOn yleiskokous valitsee kolmeksi vuodeksi. ICAOn neuvostossa on kaudella 2019–2022 seitsemän EU:n jäsenvaltiota.

               Chicagon yleissopimuksen 54 artiklassa lueteltuihin ICAOn neuvoston pakollisiin tehtäviin kuuluu Chicagon yleissopimuksen liitteiksi otettavien kansainvälisten standardien ja suositeltujen menettelytapojen hyväksyminen.

               Tällaisten toimenpiteiden hyväksymisen jälkeen ICAOn valtioiden on joko ilmoitettava hylkäävänsä toimenpide, ilmoitettava mahdolliset eroavuudet tai ilmoitettava noudattavansa toimenpidettä ennen kuin se tulee voimaan ja siitä tulee oikeudellisesti sitova.

               Chicagon yleissopimuksen 38 artiklan mukaan valtio, joka ei joka suhteessa voi noudattaa jotain tällaista kansainvälistä standardia tai menettelytapaa tai saattaa omia määräyksiään tai käytäntöjään täysin jonkin kansainvälisen standardin tai menettelytavan mukaisiksi viimeksi mainitun tultua muutetuksi taikka pitää välttämättömänä joissakin kohdin kansainvälisillä standardeilla määrätyistä eroavien määräysten tai käytäntöjen hyväksymistä, on velvollinen heti ilmoittamaan Kansainväliselle siviili-ilmailujärjestölle kansainvälisellä standardilla määrätyn ja oman käytäntönsä eroavuuksista.

               2.3.Kansainvälisen siviili-ilmailujärjestön neuvoston 219. istunnossa hyväksytyt asiakirjat ja niiden suhde voimassa oleviin unionin sääntöihin

               ICAOn neuvosto hyväksyi 219. istunnossaan useita muutoksia useisiin Chicagon yleissopimuksen liitteisiin. Yksi niistä on muutos 37 liitteessä 6 olevaan II osaan. ICAOn valtioille osoittamassa kirjeessä AN 11/6.3.21-20/31 ilmoitetaan ICAOn sopimusvaltioille muutoksen hyväksymisestä ja pyydetään niitä erityisesti Chicagon yleissopimuksen 38 artiklaan perustuvien velvoitteidensa mukaisesti ilmoittamaan ICAOlle mahdollisista eroavuuksista.

               Eräässä aiemmassa ehdotuksessa neuvoston päätökseksi
                  1
                on jo osittain käsitelty ICAOssa Euroopan unionin puolesta otettavaa kantaa eroavuuksien ilmoittamiseen. Tämä koskee myös muutosta 37 Chicagon yleissopimuksen liitteessä 6 olevaan II osaan. Euroopan unionin lentoturvallisuusvirasto on tutkinut mahdollisia eroavaisuuksia kansainvälisten standardien ja suositeltujen menettelytapojen ja EU:n säännöstöön välillä. Tämän tuloksena on tarpeen ilmoittaa muutoksesta 37 johtuvasta eroavuudesta lupien, hyväksymisen ja hyväksyntöjen (AAA) käsitteiden yhdenmukaistamisen alalla.

               2.3.1.Muutos 37 liitteessä 6 (Operation of Aircraft) olevaan II osaan (International General Aviation – Aeroplanes)

               2.3.1.1.
                     Lupien, hyväksymisen ja hyväksyntöjen käsitteiden yhdenmukaistaminen (AAA)

               Luvan, hyväksymisen ja hyväksynnän käsitteitä ei käytetä johdonmukaisesti liitteessä 6. Usein liitteen tekstistä ei käy selvästi ilmi, mikä on vaadittava lupataso.

               Kaikissa erityishyväksyntää edellyttävissä määräyksissä on johdonmukaisuuden ja selkeyden vuoksi käytetty standardoitua kieltä. Ohjeita, jotka annetaan liitteessä 6 olevan kunkin osan lisäyksissä, on muutettu sen selventämiseksi, milloin edellytetään erityishyväksyntää (erotuksena muihin lupatasoihin). Muutokseen on sisällytetty myös määritelmä ”erityishyväksyntä”, ja määritelmää ”toimintaehdot” on muutettu, jotta voidaan viitata uuteen määritelmään.

               Asetuksessa (EU) N:o 965/2012
                  2
                ei ole annettu määritelmiä ’toimintaehdot’ ja ’erityishyväksynnät’. Näitä käsitteitä käytetään kuitenkin samassa merkityksessä.

               Muutoksella 37 otettiin käyttöön vaatimus elektronisten lentolaukkujen erityishyväksynnästä, kun niitä käytetään yleisilmailussa. Tämä muodostaa eroavuuden suhteessa EU:n lainsäädäntöön, koska asetuksessa (EU) N:o 965/2012 ei edellytetä erityishyväksyntää muilta kuin kaupallisilta lentotoiminnan harjoittajilta, jotka käyttävät vaativia moottorikäyttöisiä ilma-aluksia tai muita kuin vaativia moottorikäyttöisiä ilma-aluksia, käytettäessä B-tyypin EFB-sovelluksia. Vastaavia muutoksia standardeihin ja suositeltuihin menettelytapoihin 2.4.17 arvioidaan osana Euroopan unionin lentoturvallisuusviraston (EASA) sääntelytehtävää RMT.0392 (Regular Update of the Air Operations Rules).

               Muut tehdyt muutokset eivät muuta kyseisten standardien täytäntöönpanon tasoa, koska ne kuuluvat jo EU:n sääntöjen piiriin.

               Jäsenvaltioiden on ilmoitettava eroavuudesta standardeihin ja suositeltuihin menettelytapoihin 2.4.17 EFB:tä koskevan erityishyväksynnän osalta.

               3.Unionin puolesta otettava kanta

               3.1.Ilmoitettavat eroavuudet

               ICAOn neuvosto hyväksyi 2.–20. maaliskuuta 2020 pitämässään 219. istunnossa useita muutoksia useisiin Chicagon yleissopimuksen liitteisiin turvallisuuden, ympäristön ja lentoliikenteen aloilla. Yksi näistä hyväksytyistä muutoksista oli muutos 37 liitteessä 6 olevaan II osaan.

               Muutos 37 liitteessä 6 olevaan II osaan kuuluu unionin oikeuden soveltamisalaan ja näin ollen unionin yksinomaiseen ulkoiseen toimivaltaan. Neuvoston päätösehdotuksen liitteessä esitetään yksityiskohtaisesti eroavuudet, joista on ilmoitettava ICAOlle.

               Kun otetaan huomioon asiaa koskeva unionin lainsäädäntö, unionin puolesta otettava kanta on ilmoittaa tässä neuvoston päätösehdotuksessa vahvistetuista eroavuuksista Chicagon yleissopimuksen 38 artiklan mukaisesti.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               SEUT-sopimuksen 218 artiklan 9 kohtaa sovelletaan riippumatta siitä, onko unioni kyseisen elimen jäsen vai kyseisen sopimuksen osapuoli.
                  3

               Ilmaisu ’säädökset, joilla on oikeusvaikutuksia’ kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”.
                  4

               4.1.2.
                     Soveltaminen käsillä olevassa asiassa

               ICAOn neuvosto on sopimuksella eli kansainvälisen siviili-ilmailun yleissopimuksella, jäljempänä ’Chicagon yleissopimus’, perustettu elin.

               Chicagon yleissopimuksen 54 artiklan mukaan ICAOn neuvosto hyväksyy Chicagon yleissopimuksen liitteiksi otettavat kansainväliset standardit ja suositellut menettelytavat. Nämä ovat asiakirjoja, joilla on oikeusvaikutuksia. Näiden asiakirjojen tietyt oikeusvaikutukset voivat riippua eroavuuksia koskevien ilmoitusten toimittamisesta ja ilmoitusten ehdoista. Sen vuoksi näitä ilmoituksia koskevan unionin kannan hyväksyminen kuuluu SEUT-sopimuksen 218 artiklan 9 kohdan soveltamisalaan.

               Eroavuudet, joista ilmoitetaan vastauksena ICAOn valtioille osoitettuun kirjeeseen AN 11/6.3.21-20/31, vaikuttavat Chicagon yleissopimuksen nojalla laadittujen standardien oikeusvaikutuksiin.

               Nämä oikeusvaikutukset koskevat alaa, joka kuuluu unionin sääntöjen eli asetuksen (EU) 2018/1139
                  5
                ja asetuksen (EU) N:o 965/2012
                  6
                soveltamisalaan. Tämä tarkoittaa sitä, että unionilla on SEUT-sopimuksen 3 artiklan 2 kohdan mukaisesti yksinomainen ulkoinen toimivalta tässä asiassa.

               Hyväksytyllä säädöksellä ei täydennetä eikä muuteta sopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen hyväksytyn asiakirjan tavoitteen ja sisällön perusteella, jota unionin puolesta otettava kanta koskee. Jos hyväksytyllä asiakirjalla on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsillä olevassa asiassa

               Hyväksytyn asiakirjan pääasiallinen tarkoitus ja sisältö liittyvät yhteiseen liikennepolitiikkaan.

               Sen vuoksi ehdotetun päätöksen aineellinen oikeusperusta on SEUT-sopimuksen 100 artiklan 2 kohta.

               4.3.Päätelmät

               Ehdotetun neuvoston päätöksen oikeusperustana on SEUT-sopimuksen 100 artiklan 2 kohta yhdessä sen 218 artiklan 9 kohdan kanssa.

               2021/0040 (NLE)

               Ehdotus

               NEUVOSTON PÄÄTÖS

               Kansainvälisessä siviili-ilmailujärjestössä Euroopan unionin puolesta otettavasta kannasta siltä osin kuin on kyse kansainvälisen siviili-ilmailun yleissopimuksen liitteessä 6 olevaan II osaan liittyvistä eroavuuksista ilmoittamisesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Kansainvälistä siviili-ilmailua koskeva yleissopimus, jäljempänä ’Chicagon yleissopimus’, joka sääntelee kansainvälistä lentoliikennettä, tuli voimaan 4 päivänä huhtikuuta 1947. Sillä perustettiin Kansainvälinen siviili-ilmailujärjestö (ICAO).

               (2)Jäsenvaltiot ovat Chicagon yleissopimuksen sopimusvaltioita ja ICAOn jäseniä, ja unionilla on tarkkailijan asema tietyissä ICAOn elimissä. ICAOn neuvostossa on edustettuina seitsemän jäsenvaltiota.

               (3)Chicagon yleissopimuksen 54 artiklan mukaan ICAOn neuvosto voi hyväksyä kansainvälisiä standardeja ja suositeltuja menettelytapoja ja ottaa niitä Chicagon yleissopimuksen liitteiksi.

               (4)Chicagon yleissopimuksen 38 artiklan mukaan valtio, joka ei joka suhteessa voi noudattaa jotain tällaista kansainvälistä standardia tai menettelytapaa tai saattaa omia määräyksiään tai käytäntöjään täysin jonkin kansainvälisen standardin tai menettelytavan mukaisiksi viimeksi mainitun tultua muutetuksi taikka pitää välttämättömänä joissakin kohdin kansainvälisillä standardeilla määrätyistä eroavien määräysten tai käytäntöjen hyväksymistä, on velvollinen heti ilmoittamaan Kansainväliselle siviili-ilmailujärjestölle kansainvälisellä standardilla määrätyn ja oman käytäntönsä eroavuuksista.

               (5)ICAOn neuvosto hyväksyi 2–20 päivänä maaliskuuta 2020 pitämässään 219. istunnossa useita muutoksia useisiin Chicagon yleissopimuksen liitteisiin turvallisuuden, ympäristön ja lentoliikenteen aloilla, mukaan lukien muutos 37 liitteessä 6 olevaan II osaan. ICAOn valtioille osoittamassa kirjeessä AN 11/6.3.21-20/31 ilmoitetaan ICAOn sopimusvaltioille Chicagon yleissopimuksen liitteessä 6 olevaan II osaan tehtävän muutoksen 37 hyväksymisestä ja pyydetään sopimusvaltioita erityisesti Chicagon yleissopimuksen 38 artiklaan perustuvien velvoitteidensa mukaisesti ilmoittamaan ICAOlle mahdollisista eroavuuksista.

               (6)ICAOn neuvoston hyväksymä muutos 37 Chicagon yleissopimuksen liitteessä 6 olevaan II osaan kuuluu unionin oikeuden soveltamisalaan ja näin ollen unionin yksinomaiseen ulkoiseen toimivaltaan. Muutos koskee alaa, joka kuuluu asetuksen (EU) N:o 965/2012
                  7
                soveltamisalaan.

               (7)Tässä tapauksessa muutos 37 johtaa poikkeamiseen asetuksesta (EU) N:o 965/2012. Mainittu asetus ei sisällä määritelmiä ’toimintaehdot’ ja ’erityishyväksynnät’. Näitä käsitteitä käytetään kuitenkin samassa merkityksessä. Lisäksi muutoksella 37 otettiin käyttöön vaatimus elektronisten lentolaukkujen erityishyväksynnästä, kun niitä käytetään yleisilmailussa, mikä muodostaa eroavuuden suhteessa asetukseen (EU) N:o 965/2012.

               (8)Tämän tuloksena unionin jäsenvaltioiden olisi Chicagon yleissopimuksen 38 artiklan nojalla ilmoitettava eroavuuksista vastauksessaan ICAOn valtioille osoitettuun kirjeeseen 11/6.3.21-20/31, kun on kyse lupien, hyväksymisen ja hyväksyntien käsitteiden yhdenmukaistamisesta, toisin sanoen eroavuuksista suhteessa uusiin standardeihin ja suositeltuihin menettelytapoihin, jotka ovat seurausta ICAOn neuvoston 219. istunnossa hyväksytystä muutoksesta 37 Chicagon yleissopimuksen liitteessä 6 olevaan II osaan.

               (9)Eroavuudet, joista ilmoitetaan vastauksena ICAOn valtioille osoitettuun kirjeeseen AN 11/6.3.21-20/31, vaikuttavat Chicagon yleissopimuksen nojalla laadittujen standardien oikeusvaikutuksiin.

               (10)Sen vuoksi on aiheellista vahvistaa kanta, joka otetaan unionin puolesta vastauksena ICAOn valtioille osoitettuun kirjeeseen 11/6.3.21-20/31, koska ICAOn hyväksymä muutos 37 Chicagon yleissopimuksen liitteessä 6 olevaan II osaan voi vaikuttaa ratkaisevasti unionin säännöstön ja varsinkin komission asetuksen (EU) N:o 965/2012
                  8
                sisältöön. Unionin kannan esittävät unionin jäsenvaltiot,

               ON HYVÄKSYNYT TÄMÄN PÄÄTÖKSEN:

               1 artikla

               Unionin puolesta otettava kanta, joka esitetään vastauksena Kansainvälisen siviili-ilmailujärjestön antamaan valtioille osoitettuun kirjeeseen AN 11/6.3.21-20/31 muutoksesta 37 liitteessä 6 olevaan II osaan, esitetään tämän päätöksen liitteessä.

               2 artikla

               Edellä 1 artiklassa tarkoitetun kannan esittävät kaikki unionin jäsenvaltiot.

               3 artikla

               Tämä päätös on osoitettu kaikille jäsenvaltioille.

               Tehty Brysselissä

                     Neuvoston puolesta

                     Puheenjohtaja

                     (1)

                        Komission ehdotus neuvoston päätökseksi (COM(2020) 649), jota ei ole vielä hyväksytty neuvostossa.

                     (2)

                     Komission asetus (EU) N:o 965/2012, annettu 5 päivänä lokakuuta 2012, lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti

                   (EUVL L 296, 25.10.2012, s. 1).

                     (3)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 64 kohta.

                     (4)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (5)

                        Euroopan parlamentin ja neuvoston asetus (EU) 2018/1139, annettu 4 päivänä heinäkuuta 2018, yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta (EUVL L 212, 22.8. 2018, s. 1).

                     (6)

                     Komission asetus (EU) N:o 965/2012, annettu 5 päivänä lokakuuta 2012, lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti

                   (EUVL L 296, 25.10.2012, s. 1).

                     (7)

                     Komission asetus (EU) N:o 965/2012, annettu 5 päivänä lokakuuta 2012, lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti

                   (EUVL L 296, 25.10.2012, s. 1).

                     (8)

                     Komission asetus (EU) N:o 965/2012, annettu 5 päivänä lokakuuta 2012, lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti

                   (EUVL L 296, 25.10.2012, s. 1).

    ---documentbreak---

               EUROOPAN KOMISSIO
            Bryssel 22.2.2021
            COM(2021) 74 final
            LIITE
            asiakirjaan
            ehdotus neuvoston päätökseksi
            Kansainvälisessä siviili-ilmailujärjestössä Euroopan unionin puolesta otettavasta kannasta siltä osin kuin on kyse kansainvälisen siviili-ilmailun yleissopimuksen liitteessä 6 olevaan II osaan liittyvistä eroavuuksista ilmoittamisesta

               LIITE

               Kansainväliselle siviili-ilmailujärjestölle Chicagon yleissopimuksen liitteessä 6 (Operation of Aircraft) olevan II osan (International General Aviation – Aeroplanes) muutoksen 37 suhteen ilmoitettavat eroavuudet

               1.Ilmoitettavat eroavuudet

               ICAOn neuvosto hyväksyi 2.–20. maaliskuuta 2020 pitämässään 219. istunnossa useita muutoksia useisiin Chicagon yleissopimuksen liitteisiin turvallisuuden, ympäristön ja lentoliikenteen aloilla. Yksi niistä on muutos 37 liitteessä 6 olevaan II osaan.

               Tässä yhteydessä ICAOlle on asiaa koskeva unionin lainsäädäntö huomioon ottaen ilmoitettava jäljempänä mainitusta eroavuudesta, joka liittyy lentotoimintaa koskevassa liitteessä 6 olevan II osan muutokseen 37 lupien, hyväksymisen ja hyväksyntöjen (AAA) käsitteiden yhdenmukaistamisen alalla:

               2.Yksityiskohtaiset tiedot ilmoitettavista eroavuuksista

               2.1.Muutos 37 lentotoimintaa koskevassa liitteessä 6 olevaan II osaan

               2.1.1.Kuvaus

               Tämän päätöksen soveltamisalaan kuuluva muutos 37 liitteessä 6 olevaan II osaan koskee lupien, hyväksymisen ja hyväksyntöjen (AAA) käsitteiden yhdenmukaistamista.

               2.1.2.Asiaa koskeva unionin lainsäädäntö

               Komission asetus (EU) N:o 965/2012
                  1

               2.1.3.Taulukko eroavuuksista, jotka on ilmoitettava liitteessä 6 olevan II osan muutosta 37 varten lupien, hyväksymisen ja hyväksyntöjen käsitteiden yhdenmukaistamisen alalla

                        Liitteessä oleva määräys

                        Eroavuuden luokka

                        Yksityiskohtaiset tiedot eroavuudesta

                        Huomautukset

                        2.4.17.2.2

                        C

                        Ei ole pantu täytäntöön.

                        EASA analysoi asianomaisten sääntöjen mahdollista sisällyttämistä Euroopan unionin säädökseen (asiakirja RMT.0392) ja raportoi asiasta komissiolle.

                        2.4.17.2.3

                        C

                        Ei ole pantu täytäntöön

                        EASA analysoi asianomaisten sääntöjen mahdollista sisällyttämistä Euroopan unionin säädökseen (asiakirja RMT.0392) ja raportoi asiasta komissiolle.

                     (1)
                   EUVL L 296, 25.10.2012, s. 1.